
Töréses és képlékeny szerkezeti elemekhez kapcsolódó érrendszerek és a fluidummigráció nyomai az óbányai Öreg-patak völgyben (Kelet-Mecsek)

A Mecsek-hegység területén az elmúlt évtizedekben számos kutatás igazolt triász és jura
képződményekben szénhidrogén-tartalmú paleofluidum migrációs nyomokat. Ezen
szénhidrogén-tartalmú fluidummigráció által érintett területek északi határa Pécsváradnál
húzódott. Az ettől északabbra elhelyezkedő óbányai Öreg-patak völgyében végzett terepi
megfigyeléseink során olyan kalcit anyagú repedéskitöltésekre bukkantunk, amelyekben
kőolaj-tartalmú fluidumzárványok jelennek meg. Az ÉK–DNy-i irányban húzódó völgy — a
feltártsági viszonyokból fakadóan — ideális mintaterületnek tekinthető az egykori migrációt
lehetővé tévő repedésrendszerek vizsgálata szempontjából. Kutatásunk során klasszikus
szerkezetföldtani módszerek alkalmazásával kíséreltem meg rekonstruálni a völgyben
kibukkanó képződmények szerkezetfejlődését. A korábbi terepi felméréseink során begyűjtött
kőzetminták makroszkópos megfigyelésén túl — amely során három kalcit ércsoportot
különítettem el — polarizációs-, katódlumineszcens- és UV-fluoreszcens mikroszkópos
vizsgálatokat végeztem. A mikroszkópos vizsgálatok eredményeként a makroszkóposan
megfigyelt ércsoportokat öt kalcit érgenerációba soroltam: CalT, CalMT, CalBRE, CalMP és
CalROS. A CalT érgenerációra jellemző a repedésképződés és bezáródás (crack-sealing) típusú
érfejlődési mechanizmus által kialakult mikroszerkezet. A CalMT érgenerációra a megnyúlt
tömbös kalcit szemcsék jellemzőek, amelyek egymással párhuzamos zónákban helyezkednek
el. A CalBRE érgenerációban mellékkőzet klasztok figyelhetők meg, amelyek — sajátos
módon — gömbölyded alakú halmazokba tömörülnek. A CalMP érgenerációt döntően mag-perem mikroszövetet mutató szemcsék építik fel, ahol a kalcit szemcsék peremi része egyfázisú
fluidumzárványokban gazdag, míg a mag zárványokban szegény. A CalROS generáció 2 mm-nél vékonyabb, egymással közel párhuzamos lefutású erek formájában jelenik meg a völgyben.
A kalcit érgenerációkban egy- és kétfázisú fluidumzárvány együttesek figyelhetők meg.
A völgy területén előzetesen azonosított deformációs események (redőződés és balos
eltolódás) orientációs adatait mikroszkópos, illetve fluidumzárvány petrográfiai
megfigyelésekkel egészítettem ki. Ezen adatok ismeretében megkíséreltem felvázolni a
völgyben kibukkanó képződmények szerkezetfejlődését és fluidummigráció-történetét.
A szerkezetfejlődési modell további pontosítását a jövőben fluidumzárvány
mikrotermometriai- és stabilizotóp-arány mérésekkel szeretném elvégezni.



